六一堂
作者：唐庚
朝代：宋

paragraphs: 我思六一翁，羽化四十年。
雖不及摳衣，毎願爲執鞭。
手彈醉翁操，目覩廬陵編。
床頭五代史，屏間七交篇。
詩常諷思潁，曲毎歌歸田。
齋摹畫舫様，酒法冰堂傳。
此志自弱冠，到今已華顛。
嗟予又晚輩，讀書慕先賢。
即彼生處所，館之與周旋。
時對文章姿，稍息簿領肩。
賢者果不死，瞻之猶在前。
似揮誅姦筆，猶拏擊佛拳。
誰當嗣前規，時爲易蠧椽。
勿毁魯恭宅，中有夫子天。